Dvadesetogodišnja Novosađanka skočila je s mosta visokog oko 25 metara u Dunav. Srećom, prošla je bez povreda.

- Htela sam da znam da li ja to smem da uradim i da li mogu. I sada znam da mogu. Neću to više ponavljati, jer mi je policija zabranila, pošto zakoni ne dozvoljavaju da se skače s mosta jer kažu da je to veoma opasno – ispričala je agenciji Beta devojka, koja je želela da ostane anonimna.



Ona je sedela u jednom kafiću na Štrandu, u blizini Mosta slobode, s kojeg je kasnije skočila, a rekla je da je to uradila jer ju je "pogodila pesma" koju je prethodno čula.



Dodala je da su se veoma brzo, pošto je doplivala do plaže, pojavili policajci, koje su pozvali ljudi čim su primetili da je prekoračila ogradu mosta, jer su mislili da želi da se ubije.



- Policija me je pitala da li znam da je to zabranjeno i da li sam želela da se ubijem ili samo da skočim zbog adrenalina. Nisam htela da se ubijem, ja volim da živim, iako živim pomalo ludo, ispričala je naša 20-godišnja sugrađanka.



Dodala je da joj je policija potom naložila da sačeka lekare iz hitne pomoći, koji su je pregledali i ustanovili da je dobro.